บาทเปิด 30.85/86 แนวโน้มอ่อนค่า
ธนาคารกรุงเทพ รายงาน เงินบาทเปิด 30.85/86 แนวโน้มอ่อนค่า นักลงทุนกลับมากังวลปัญหาหนี้ยุโรป
19 ก.ย. 2555

ธนาคารกรุงเทพ รายงาน เงินบาทเปิด 30.85/86 แนวโน้มอ่อนค่า นักลงทุนกลับมากังวลปัญหาหนี้ยุโรป
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 30.85/86 บาท/ดอลลาร์ แข็งค่าขึ้นเล็กน้อยจากเมื่อวานนี้ที่ปิดตลาดที่ระดับ 30.88/90 บาท/ดอลลาร์
สำหรับเงินบาทวันนี้มองแนวโน้มอ่อนค่า เนื่องจากปัจจัยจากปัญหาหนี้สาธารณะในฝั่งยูโรโซนที่กลับมาสร้างความกังวลให้นักลงทุนใหม่อีกครั้ง นอกนั้นปัจจัยที่นักลงทุนรอดูวันนี้ คือการประกาศตัวเลขเศรษฐกิจในฝั่งสหรัฐฯ เช่น ข้อมูลการเริ่มสร้างบ้านและการอนุญาตก่อสร้างเดือนส.ค. และสมาคมนายหน้าอสังหาริมทรัพย์แห่งชาติรายงานยอดขายบ้านมือสองเดือนส.ค. 
"ปัจจัยวันนี้คงเป็นข่าวหนี้ในยุโรปที่นักลงทุนกลับมากังวลอีกครั้ง ต้องรอดูว่าทางยุโรปจะมีมาตรการอะไรออกมาเพิ่มเติม" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 78.63 เยน/ดอลลาร์ ส่วนเงินยูโรอยู่ที่ระดับ 1.3018/3050 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 30.82-30.90 บาท/ดอลลาร์